חיל המודיעין

חיל המודיעין (בראשי תיבות: חמ"ן) בצה"ל הוא גוף המטה של אגף המודיעין (אמ"ן). החיל אחראי על העניינים הארגוניים ובניין הכוח באגף - החל מאיתור מיועדים לשירות ביטחון (מלש"בים) לשירות באגף ועד לקיום ההכשרות השונות. על הקמת החיל, שיפעל בנפרד מאגף המודיעין, הוחלט בעקבות המלצות ועדת אגרנט שבדקה את מחדלי מלחמת יום הכיפורים. הוא הוקם ב-1976 ומפקדו הראשון היה דב תמרי.

בראש החיל עומד קצין מודיעין ראשי (קמנ"ר), קצין בדרגת תת־אלוף המשמש כראש מטה אגף המודיעין וכפוף לראש אגף המודיעין.

יום החיל נקבע ל-5 ביוני מדי שנה, מועד פתיחתה של מלחמת ששת הימים שפרצה ב-5 ביוני 1967.

הקמנ"ר הנוכחי הוא תא"ל אבי קינן.

==מבנה המטה==
* תוא"ר (מחלקת תכנון וארגון): אחראית על ארגון היחידות, לתכנון והקצאת המשאבים הנדרשים לפעילותן (תקציב ותקני כוח אדם) ובקרתן.
* מד"ה (מחלקת מדעי ההתנהגות): מערך מדעי ההתנהגות של אמ"ן עוסק בכלל תחומי מדעי ההתנהגות של החיל בהם מיון, אבחון, פיתוח מפקדים במסגרת קורסי הפיקוד וקבוצות מצוינות, כלי הערכה, מחקר וסיקור מדעי ההתנהגות וייעוץ ארגוני לכלל מפקדי החיל.
* ב"ם חמ"ן: אחראית לקבוע, לאכוף ולבקר את מדיניות ביטחון המידע באמ"ן, ובכלל זאת אבטחת המידע במערכות התקשוב והאמל"ח, ביטחון הקשר, ההתאמה הביטחונית, איום לוחמת המחשבים וסיכוני דלף המידע במטרה לסכל מאמצי מודיעין אויב לאיסוף מידע אודות אמ"ן ויחידותיו.
* בו"ם (ענף ביקורת ומעקב): יחידת הביקורת הפנימית מטעם קמנ"ר. מטרתה להביא לעלייה ברמת המוכנות התפעולית של יחידות אמ"ן לצורך מתן מענה למשימותיהן.
* משא"ן (מחלקת משאבי אנוש): אחראית על איתור, מיון, קליטה, שיבוץ כוח אדם, תכנון הכשרה, ושימור כוח אדם איכותי ופיתוח מקצועי וטיפול בפרט בחמ"ן. המחלקה מאגדת תחתיה יחידות מטה, בהן יחידת האיתור שאחראית על האיתור, המיון והשיבוץ של מיועדים לשירות ביטחון באגף המודיעין.
* מערך תל"ם (תשתיות, לוגיסטיקה ומעבר אמ״ן לנגב): אחראי על פיתוח והובלת פתרונות לוגיסטיים ותפעוליים לאמ"ן, המאפשרים עמידה ביעדים המבצעיים. לצד זה אחראי המערך על יצירת סביבת עבודה תומכת לפרט ומעטפת שירותים איכותית ברמה גבוהה ומקצועית. בנוסף, המערך מוביל את פרויקטי אמ"ן בנגב ואת הכנת אמ"ן לקראת המהלך.
* ספיר: מתכננת, מקימה, מפעילה ומתחזקת תשתיות תמסורת, רשת ומרכזי מחשוב. בנוסף, היא מפתחת שירותי ענן ותומכת את כלל משתמשי אמ"ן ביחידות, במערכים ובדרג הנפרש – זאת, על מנת להוביל את אמ"ן לשילוביות זרועית וצה"לית ולהגברת האפקטיביות המבצעית.
* מרו"ם (מערכות מידע, רשתיות ואמל"ח): מובילה את המהפכה הדיגיטלית באמ"ן ובצה"ל, במחלקה אסטרטגית המגבשת ארכיטקטורה דיגיטלית רשתית המאפשרת את הפקת, עיבוד ומיצוי המידע לכדי מודיעין והחלטות מבצעיות.
* יחידת הפיתוח של אמ"ן: אחראית על פיתוח ותחזוקת מערכות מודיעיניות במרחב האמ"ני.
* צנזורה: אחראית על מניעת פרסום מידע גלוי באמצעי התקשורת שעלול לפגוע בביטחון המידע או להביא תועלת לאויב.
* מערך ההדרכה: מערך ההדרכה למודיעין ולסייבר יגדיל את האפקטיביות המודיעינית של חיילי אמ"ן ומפקדיו תוך שיתוף פעולה הדוק עם המערכים. זאת, באמצעות הנחיה מקצועית, הכשרה, הסמכה, ופיתוח מפקדים לכלל מקצועות המודיעין והסייבר בגישה ובסביבת למידה חדשנית התואמת את הצורך האמ"ני. כל אלו, תוך הקניית ערכי צה"ל ואמ"ן לעיצוב דמות המשרתים באמ"ן.

==הכשרות==
=== הכשרות יסוד ===
* טירונות – רוב חיילי המודיעין מוסמכים לרמת רובאי 02 טירונות של כ-3 שבועות המתקיימת במחנה "מפרשית" בדרום. את הטירונות מעביר סגל פיקוד אשר הוכשר במערך מגל ושובץ לחיל המודיעין תחת פרויקט טירונות בסמכות. בסוף הטירונות החיילים מתפזרים לקורסים השונים ולכלל יחידות אגף המודיעין.
* בית הספר למודיעין (מערך ההדרכה למודיעין ולסייבר) – ממוקם במחנה על־שם חיים הרצוג במתחם מחנות גלילות. בית הספר מרכז תחתיו את רוב הקורסים הצבאיים בחיל: השלמה חילית לצוערים, פיתוח והדרכה של סגלי קורסים וכן השתלמויות שונות בנושאי מודיעין, מחשוב וביטחון מידע. בית הספר מיועד לעבור לקמפוס רמות בבאר שבע.
* קורסים קדם-צבאיים (המכונים "טר"ץ", טרום-צבאיים או "קד"ץ", קדם-צבאיים) המועברים במתקן אזרחי כאשר החניכים נמצאים תחת משמעת צבאית, אך עדין לא נחשבים כחיילים אלא כשוחרים.

=== הכשרות מיוחדות ===
* תוכנית גמל"א (גשר מצוינות לפיקוד באמ"ן) - תוכנית מצוינות אקדמית. המסלול מיועד לקציני מודיעין מצטיינים, בוגרי תפקיד שני-שלישי אשר להם אופק שירות ארוך-טווח בחיל המודיעין. הקצינים המצטיינים יוצאים ללימודי תואר ראשון במימון צבאי מלא ועם סיום לימודיהם חוזרים לשירות בדרגת רס"ן במגוון תפקידי ליבה מרכזיים ומשפיעים באגף המודיעין.
*תוכנית חבצלות - תוכנית מצוינות ואחד המסלולים היוקרתיים למתגייסים בצה"ל. מסלול השירות בתוכנית אורך תשע שנים מתוכן שלוש שנות הכשרת יסוד ולימודים אקדמיים לצד שש שנות שירות קבע בתפקידי קצונה מרכזיים ומשפיעים באגף המודיעין.
* שחקים - תוכנית עילית הכוללת 7 תתי מסלולים ו-2 תוכניות לימודים. בוגרי מסלולים אלו משתלבים בכלל תחומי העשייה המודיעינית - בהפקה, עיבוד ומחקר של מידע מודיעיני בתפקידים הדורשים יכולות עיבוד וניתוח מידע. בעבר נקראה התכנית "חמ"ן תלפיות". מרבית מבוגרי שחקים יוצאים לקצונה ומשתלבים בתפקידי מפתח באגף המודיעין. מסלולי ההכשרה:
**אע"מ - בתחום איסוף מודיעין
**אמ"מ - בתחום מחקר מודיעין
**אח"מ - בתחום מחקר טכנולוגי סייבר
**מח"א - בתחום מחקר ופיתוח טכנולוגיות
**אמנון - בתחום הפעלת סייבר
**שובל - בתחום חלל והפעלת לוויינים
**שמ"מ - מחקר מודיעין בשילוב תכנים טכנולוגיים
**ארזים - מסלול עתודה בתחום מחקר מתמטי-טכנולוגי. במסגרתו לומדים לתואר ראשון דו-חוגי במתמטיקה ומדעי המחשב
* גאמ"א סייבר – מסלולי מחשוב מסווגים העוסקים בין השאר בעיצוב ופיתוח מערכות מודיעין, מתמטיקה וסייבר. חלק מההכשרות השונות מתבצעות במסגרת קורס קדם צבאי במערך ההדרכה למודיעין וסייבר. כלל התפקידים במסלול כוללים חתימה לשירות קבע של שלוש שנים ולנשים השלמת שירות החובה ל-32 חודשים.

==מפקדי החיל==
{| border=1 cellpadding=4 cellspacing=0
|- bgcolor="#009600"
!שם||תקופת כהונה||הערות
|-
| דב תמרי || 1976 - 1977 ||
|-
| חיים בנימיני || 1977 - 1979 ||
|-
| צבי שילר || 1979 - 1982 ||
|-
| אריה בנטוב || 1982 - 1984 ||
|-
| גיורא זורע || 1984 - 1988 ||
|-
| אורן שחור || 1988 - 1992 || לימים מתאם פעולות הממשלה בשטחים
|-
| דורון תמיר || 1992 - 1995 ||
|-
| חיים יפרח || 1995 - 1998 ||
|-
| דודו צור || 1998 - 2001 ||
|-
| משה שחורי || 2001 - 2005 ||
|-
| יובל חלמיש || 2005 - 2009 ||
|-
| אריאל קארו || 2009 - 2013 ||
|-
| אלי בן-מאיר || 2013 - 2014 ||
|-
| משה שנייד|| 2014 - 2017 ||
|-
| יובל שמעוני || 2017 - 2020 ||
|-
| אבי קינן || 2020 - ||
|}

== סמל החיל ==
סמל החיל
פרח הפלר דה ליס, שבעברית מתבלבלים בינו לבין פרח החבצלת, נבחר להופיע הן בסמל אגף המודיעין והן בסמל חיל המודיעין (אם כי בשתי צורות שונות). הבחירה בפרח נבעה מהעובדה שבימי קדם היו כותשים את הבצל שלו, ובחומר שהתקבל מהכתישה השתמשו מרגלים כדיו סתרים. על פי גרסה נוספת, פרח הפלר דה ליס נבחר לסמל המודיעין מסיבה אחרת או נוספת: הפרחים סגורים ביום ונפתחים בלילה. עובדה זו מזכירה את עבודתם של אנשי המודיעין, אשר פעמים רבות נעשית בחסות הליל: המודיעין, כמו הפרח, "פורח" בחשיכה ולא ניתן להבחין בו ביום.

==תגי יחידות החיל==
===תולדות התג של גדוד התקשוב להב של החיל===
<gallery widths="150px" heights="150px" perrow="4">
תמונה:Gdud kesher Modiin old 1.png|התג הישן של גדוד התקשוב של חיל המודיעין - גרסה ראשונה
תמונה:Gdud kesher Modiin old 2.png|התג הישן של גדוד התקשוב של חיל המודיעין - גרסה שנייה
תמונה:Gdud kesher Modiin old 3.png|התג הישן של גדוד התקשוב של חיל המודיעין - גרסה שלישית
תמונה:Gdud kesher Modiin old 4.png|התג הנוכחי של גדוד התקשוב של חיל המודיעין
</gallery>

== לקריאה נוספת ==

* דב תמרי, חיים במלחמה - זו שאף פעם לא נגמרת, ידיעות ספרים, מאי 2024, עמודים 325–333, על תפקידי הקמנ"ר 

==קישורים חיצוניים==

* [https://web.archive.org/web/20161009190253/https://www.aman.idf.il/Modiin/default.aspx חיל המודיעין] - האתר הרשמי של החיל
* [https://www.idf.il/מאמרים/2021/הרמטכ-ל-ביקר-במפעל-המייצר-את-מטרות-האיכות-בזמן-אמת/ הרמטכ״ל ביקר במפעל המייצר את מטרות האיכות בזמן אמת], אתר צה"ל, 20 במאי 2021
* [https://myarmy.co.il/מיונים-למודיעין/ חיל המודיעין] - MyArmy
* [https://www.idf.il/אתרים/אגף-המודיעין/2021/סיום-המחזור-הראשון-של-תהילה-אגף-המודיעין/ הקצינים הראשונים שזכו ב"תהיל"ה"], אתר צה"ל, 16 ביוני 2021
* ליעד גלבוע, [https://www.idf.il/אתרי-יחידות/המחלקה-להיסטוריה/יסודות/יסודות-4-4/לתולדות-סמל-חיל-המודיעין/ לתולדות סמל חיל המודיעין], אתר מחלקת היסטוריה
* 
* אפרים לפיד, [https://www.israeldefense.co.il/node/62450#google_vignette תרבות ארגונית של מודיעין במציאות משתנה], ביקורת על ספרו של מאיר פינקל, IsraelDefense, 01.07.2024

==הערות שוליים==

מודיעין, חיל
חיל המודיעין
קטגוריה:ארגוני מודיעין צבאי